C 452/57

JELENTÉS

az Innovatív Gyógyszerek Kutatására Irányuló Kezdeményezést Megvalósító Közös Vállalkozás 2017. évi pénzügyi évre vonatkozó éves beszámolójáról, a Közös Vállalkozás válaszával együtt

(2018/C 452/07)

TARTALOMJEGYZÉK

Bekezdés Oldal BEVEZETÉS 1–12. 58 Az IMI Közös Vállalkozás létrehozása 1–2. 58 Kormányzás 3–5. 58 Célkitűzések 6. 58 Erőforrások 7–11. 58 A Bizottság értékelései 12. 59 VÉLEMÉNY 13–25. 59 Vélemény a beszámoló megbízhatóságáról 14. 59 Vélemény a beszámoló alapjául szolgáló bevételek jogszerűségéről és szabályszerűségéről 15. 59 Vélemény a beszámoló alapjául szolgáló kifizetések jogszerűségéről és szabályszerűségéről 16. 59 A vezetőség és az irányítással megbízott személyek felelőssége 17–19. 60 Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 20–25. 60 KÖLTSÉGVETÉSI ÉS PÉNZGAZDÁLKODÁS 26–36. 61 A 2017. évi költségvetés végrehajtása 26–27. 61 A többéves költségvetés végrehajtása a hetedik keretprogram keretében 28–32. 61 A többéves költségvetés végrehajtása a „Horizont 2020” keretében 33–36. 61 BELSŐ KONTROLL 37–39. 62 Belső kontrollrendszer 37–39. 62 EGYÉB TÉMAKÖRÖK 40. 62 A hozzájárulások ágazati tagok általi megtöbbszörözése 40. 62 A BIZOTTSÁG ÉRTÉKELÉSEIVEL KAPCSOLATOS INFORMÁCIÓK 41–42. 63 MELLÉKLET. AZ ELŐZŐ ÉVEK MEGJEGYZÉSEINEK HASZNOSULÁSA 64 A KÖZÖS VÁLLALKOZÁS VÁLASZA 65

BEVEZETÉS

Az IMI Közös Vállalkozás létrehozása

1. A brüsszeli székhelyű Innovatív Gyógyszerek Kutatására Irányuló Kezdeményezést Megvalósító Közös Vállalkozás (IMI) 2007 decemberében ( 1 ) jött létre tízéves időtartamra, és 2009. november 16. óta működik önállóan. 2014 májusában a Tanács új alapító rendeletet fogadott el és 2024. december 31-ig meghosszabbította a Közös Vállalkozás működésének időtartamát ( 2 )

2. Az IMI Közös Vállalkozás egészségügyi kutatási és innovációs köz-magán társulás. A Közös Vállalkozás alapító tagjai az Európai Unió (EU), amelyet az Európai Bizottság képvisel, valamint a gyógyszeripari ágazatot képviselő Európai Gyógyszergyártók Szövetsége (EFPIA).

Kormányzás

3. Az IMI Közös Vállalkozás irányító szervei: az irányító testület, az ügyvezető igazgató, a tudományos bizottság, az államok képviselőinek csoportja, a stratégiai irányítási csoportok és az érdekeltek fóruma.

4. A fő döntéshozó szerv a Közös Vállalkozás műveleteiért és tevékenységeinek felügyeletéért felelős irányító testület. A testületet alkotó tíz tag egyenlő arányban képviseli a két alapító tagot. Az ügyvezető igazgató feladata a Közös Vállalkozás napi szintű irányítása.

5. A tudományos bizottság, az államok képviselőinek csoportja, a stratégiai irányítási csoportok és az érdekeltek fóruma tanácsadó testületek. A különböző területek tudományos szakértőiből álló tudományos bizottság ajánlásokat készít az irányító testület számára. Az államok képviselőinek csoportja, amely az uniós tagállamok és az uniós kutatási programokhoz társult államok képviselőiből áll, stratégiai véleményekkel látja el az irányító testületet. A gyógyszeripari vállalatok, az Európai Bizottság és a tudományos bizottság képviselőiből álló stratégiai irányítási csoportok végzik az IMI projektek egymás közötti és az átfogóbb uniós kutatási programokkal történő koordinációját. Az évenként megrendezésre kerülő érdekeltek fórumán az IMI működésében érdekelt felek megvitatják a Közös Vállalkozás aktuális tevékenységeit és terveit.

Célkitűzések

6. Az IMI Közös Vállalkozás célja az egészség javítása az innovatív gyógyszerek kifejlesztésének és a páciensek számára való elérhetőségének felgyorsítása révén, különösen az olyan területeken, ahol azokra kielégítetlen orvosi vagy társadalmi igény mutatkozik. Ennek megvalósítása érdekében serkenti az egészségügyi kutatásokban részt vevő kulcsszereplők – többek között az egyetemek, a gyógyszeripari és más ágazatok, a kis- és középvállalkozások (kkv-k), a betegképviseleti szervezetek és az orvosi szabályozó szervezetek – közötti együttműködést.

Erőforrások

7. Az Európai Unió az IMI1 program (2008–2013) tevékenységeihez – a hetedik kutatási keretprogram (FP7) költségvetéséből – legfeljebb 1 milliárd euróval járul hozzá ( 3 ) . A gyógyszeripari ágazat szereplőitől érkező hozzájárulások összegének meg kell egyeznie az uniós hozzájárulás összegével.

8. Az Európai Unió az IMI2 program (2014–2024) tevékenységeihez legfeljebb 1 638 millió euróval járul hozzá a „Horizont 2020” program költségvetéséből. Ebből az összegből legfeljebb 1 425 millió euro lehet az EFPIA hozzájárulásával megegyező mértékű hozzájárulás, valamint legfeljebb 213 millió euro használható fel az IMI Közös Vállalkozáshoz tagként vagy társult partnerként csatlakozó más vállalatoktól és egyetemektől származó hozzájárulásokkal megegyező mértékű hozzájárulásra ( 4 )

9. Az EFPIA legalább 1 425 millió euro összegű forrással járul hozzá a Közös Vállalkozás operatív és igazgatási költségeihez. Az IMI2 program más jövőbeli tagjainak vagy társult partnereinek a tagsági vagy társult partneri viszonyuk létrejöttekor vállalt összegnek megfelelő hozzájárulást kell biztosítaniuk.

10. A Közös Vállalkozás igazgatási költségei nem haladhatják meg a 85,2 millió eurót; fedezetüket az Unió és az ágazati tagok között éves alapon, egyenlően megosztott tagi pénzbeli hozzájárulások biztosítják ( 5 )

11. Az IMI Közös Vállalkozás végleges költségvetése 2017-ben 206,4 millió euro volt (2016: 263,4 millió euro). A Közös Vállalkozás 2017. december 31-én 49 főt foglalkoztatott (2016: 41) ( 6 )

A Bizottság értékelései

12. A Bizottság 2017 júniusában befejezte a Közös Vállalkozás hetedik keretprogramhoz tartozó tevékenységeinek záróértékelését és a „Horizont 2020” programhoz tartozó tevékenységeinek időközi értékelését, amelyek nyomán a Közös Vállalkozás cselekvési terveket készített az értékelésekben megfogalmazott ajánlások végrehajtására. Ebből az alkalomból külön szakaszban foglalkozunk a Közös Vállalkozás által az értékelések kapcsán kidolgozott cselekvési tervekkel, ezt azonban kizárólag tájékoztató jelleggel tesszük: elemzésünk nem képezi ellenőri véleményünk, illetve észrevételeink részét.

VÉLEMÉNY 13. A Számvevőszék a következőket ellenőrizte: a) a Közös Vállalkozás beszámolója, amely a 2017. december 31-ével záruló pénzügyi évre vonatkozó pénzügyi kimutatásokból (7) és a költségvetés végrehajtásáról szóló jelentésekből (8) áll; b) a beszámoló alapjául szolgáló tranzakciók jogszerűsége és szabályszerűsége, az Európai Unió működéséről szóló szerződés (EUMSZ) 287. cikke értelmében. Vélemény a beszámoló megbízhatóságáról 14. Véleményünk szerint a Közös Vállalkozás 2017. december 31-ével záruló évre vonatkozó beszámolója minden lényeges szempontból híven, pénzügyi szabályzatának, valamint a Bizottság számvitelért felelős tisztviselője által elfogadott számviteli szabályoknak megfelelően tükrözi a Közös Vállalkozás 2017. december 31-i pénzügyi helyzetét, a tárgyévi gazdasági események eredményét, a pénzforgalmat és a nettó eszközállomány változásait. Ezek a szabályok a közszféra nemzetközileg elfogadott számviteli standardjain alapulnak. Vélemény a beszámoló alapjául szolgáló bevételek jogszerűségéről és szabályszerűségéről 15. Véleményünk szerint a 2017. december 31-ével záruló évre vonatkozó beszámoló alapjául szolgáló bevételek minden lényeges szempontból jogszerűek és szabályszerűek. Vélemény a beszámoló alapjául szolgáló kifizetések jogszerűségéről és szabályszerűségéről 16. Véleményünk szerint a 2017. december 31-ével záruló évre vonatkozó beszámoló alapjául szolgáló kifizetések minden lényeges szempontból jogszerűek és szabályszerűek. A vezetőség és az irányítással megbízott személyek felelőssége 17. Az EUMSZ 310–325. cikke és a Közös Vállalkozás pénzügyi szabályzata értelmében a vezetőség felel a beszámolónak – a közszféra nemzetközileg elfogadott számviteli standardjainak megfelelően történő – elkészítéséért és bemutatásáért, valamint a beszámoló alapjául szolgáló tranzakciók jogszerűségéért és szabályszerűségéért. Ez a felelősség magában foglalja az – akár csalásból, akár tévedésből eredő lényeges hibáktól mentes – pénzügyi kimutatások elkészítését és bemutatását lehetővé tévő belső kontrollrendszer kialakítását, megvalósítását és fenntartását. A vezetőség felelős továbbá annak biztosításáért, hogy a pénzügyi kimutatásokban szereplő tevékenységek, pénzügyi műveletek és információk megfeleljenek az őket szabályozó hatóságok előírásainak. A beszámoló alapjául szolgáló tranzakciók jogszerűségéért és szabályszerűségéért a végső felelősséget a Közös Vállalkozás vezetősége viseli. 18. A beszámoló elkészítésekor a vezetőség felelőssége annak felmérése, hogy a Közös Vállalkozás képes-e tevékenységének folytatására, adott esetben a tevékenység folytatását érintő ügyek közzététele, valamint az, hogy a beszámolót a tevékenység folytatásának feltételezésével készítse el. 19. A szervezet pénzügyi beszámolási folyamatának felügyelete az irányítással megbízott személyek felelőssége. Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 20. Célunk, hogy észszerű bizonyosságot szerezzünk arról, hogy a Közös Vállalkozás éves beszámolója nem tartalmaz lényeges hibákat, és hogy az alapjául szolgáló tranzakciók jogszerűek és szabályszerűek, valamint hogy ellenőrzésünk alapján megbízhatósági nyilatkozatot nyújtsunk be az Európai Parlamentnek és a Tanácsnak, illetve a zárszámadásért felelős más hatóságoknak a beszámoló megbízhatóságára, valamint az annak alapjául szolgáló tranzakciók jogszerűségére és szabályszerűségére vonatkozóan. Az észszerű bizonyosság a bizonyosság magas szintjének felel meg ugyan, de nem garancia arra, hogy az ellenőrzés kiszűri az esetlegesen fennálló lényeges hibát vagy lényeges meg nem felelést. Ezek eredhetnek csalásból vagy tévedésből, és akkor tekintendők lényegesnek, ha észszerűen feltételezhető, hogy külön-külön vagy együttesen befolyásolják a felhasználók e beszámolók alapján hozott gazdasági döntéseit. 21. Az ellenőrzés olyan eljárások elvégzését jelenti, amelyek révén ellenőrzési bizonyíték nyerhető a beszámolóban szereplő összegekről és információkról, valamint a beszámoló alapjául szolgáló tranzakciók jogszerűségéről és szabályszerűségéről. Az eljárások kiválasztása az ellenőr szakmai megítélésén alapul, amely magában foglal egy kockázatelemzést is arról, hogy milyen valószínűséggel fordulhat elő – akár csalás, akár tévedés okozta – lényeges hiba a beszámolóban, illetve az Unió jogszabályi keretének való lényeges meg nem felelés a beszámoló alapjául szolgáló tranzakciókban. Az említett kockázatértékeléskor az ellenőr figyelembe veszi a beszámoló elkészítése és valós bemutatása, valamint a beszámoló alapjául szolgáló tranzakciók jogszerűsége és szabályszerűsége szempontjából releváns belső kontrollokat. Ezt a körülményeknek megfelelő ellenőrzési eljárások megtervezése, nem pedig a belső kontroll eredményességével kapcsolatos vélemény kialakítása céljából teszi. Az ellenőrzés felméri továbbá, hogy az alkalmazott számviteli politikák megfelelőek-e, illetve a vezetőség számviteli becslései észszerűek-e, valamint értékelést ad a beszámoló általános bemutatásáról is. 22. A bevételt illetően ellenőrizzük a Bizottságtól kapott támogatást, valamint értékeljük a Közös Vállalkozásnak a díjak és más jövedelmek beszedésére szolgáló eljárásait. 23. A kiadások tekintetében akkor vizsgáljuk meg a kifizetéseket, miután a kiadás felmerült, azt lekönyvelték és elfogadták. Ez a vizsgálat minden kifizetési kategóriára kiterjed (az eszközök beszerzését szolgáló kifizetésekre is), és az előlegfizetésektől eltekintve azon a ponton történik, ahol a kifizetést teljesítik. 24. E jelentés és vélemény elkészítése során az Unió költségvetési rendelete ( 9 ) 208. cikkének (4) bekezdésében előírtak szerint figyelembe vettük a független külső ellenőr által a Közös Vállalkozás beszámolójára nézve végzett ellenőrzési tevékenységet.

25. A Számvevőszék véleménye független az alábbi megjegyzésektől.

KÖLTSÉGVETÉSI ÉS PÉNZGAZDÁLKODÁS

A 2017. évi költségvetés végrehajtása

26. A hetedik keretprogram és a „Horizont 2020” program végrehajtására rendelkezésre álló végleges 2017. évi költségvetés 322,4 millió euro összegű kötelezettségvállalási előirányzatot és 206,4 millió euro összegű kifizetési előirányzatot tartalmazott. A kötelezettségvállalási előirányzatok felhasználási aránya 97 %, a kifizetési előirányzatoké 72 % volt. A kifizetési előirányzatok alacsony felhasználási arányának oka elsősorban az antimikrobiális rezisztencia és az Ebola programok egyes nagy és összetett projektjei keretében végrehajtandó klinikai vizsgálatok számának csökkentése, illetve azok elhalasztása, valamint a „Horizont 2020” keretében kiírt pályázatok támogatási szerződéseinek késedelmes megkötése volt.

27. 2017 végéhez közeledve a korábbi évek fel nem használt kifizetési előirányzatainak összege 78,7 millió euro volt. Emiatt a Közös Vállalkozás irányító testülete 2017 júliusában jóváhagyta az évre rendelkezésre álló új operatív kifizetési előirányzatok 56 millió euróval való csökkentését ( 10 ) , 2017 novemberében pedig a korábbi évekről megmaradt, fel nem használt kifizetési előirányzatok halmozott összegének 25,8 millió euróval való csökkentését. Mindez arra mutat, hogy az utóbbi években az új kifizetési előirányzatok iránti igény megtervezését és monitoringját hiányosságok jellemezték.

A többéves költségvetés végrehajtása a hetedik keretprogram keretében

28. A hetedik keretprogram költségvetéséből az IMI Közös Vállalkozás számára az IMI1 végrehajtására előirányzott legfeljebb 1 milliárd euróból az Unió 2017 végéig összesen 827,2 millió euro pénzbeli hozzájárulást teljesített.

29. Az ágazati tagok által az IMI Közös Vállalkozás tevékenységeire befizetendő, 1 milliárd euro összegű hozzájárulásból 2017 végéig 529,9 millió euro összegű természetbeni és 21,9 millió euro pénzbeli hozzájárulást validált a Közös Vállalkozás. Az ágazati tag további 153,3 millió euro összegű természetbeni hozzájárulást jelentett be, ennek validálására 2018 elején kerül sor.

30. Így a 2017 végéig az ágazati tagok által nyújtott természetbeni és pénzbeli hozzájárulás értéke összesen 705,1 millió euro, míg az IMI Közös Vállalkozás FP7 tevékenységeihez nyújtott uniós pénzbeli hozzájárulások halmozott összege 827,2 millió euro volt.

31. Az IMI1 tevékenységeire szánt 1 milliárd eurós teljes operatív és igazgatási költségvetésből 2017 végére az IMI1 Közös Vállalkozás 966 millió euro értékben vállalt kötelezettségeket (a rendelkezésre álló költségvetés 96,6 %-a) és 720 millió euro összegű kifizetést teljesített.

32. A 246 millió euro összegű (25 %) fennmaradó kifizetések magas szintjének elsődleges oka a hetedik keretprogramhoz kapcsolódó tevékenységek megkezdésének késedelme volt az IMI Közös Vállalkozás első éveiben.

A többéves költségvetés végrehajtása a „Horizont 2020” keretében

33. A „Horizont 2020” költségvetéséből az IMI Közös Vállalkozás számára az IMI2 végrehajtására előirányzott legfeljebb 1 638 millió euróból az Unió 2017 végéig összesen 157,3 millió euro pénzbeli hozzájárulást teljesített.

34. Az EFPIA kötelezettséget vállalt arra, hogy a Közös Vállalkozás „Horizont 2020” programmal összefüggő operatív és igazgatási tevékenységeihez annak teljes élettartama alatt legalább 1 425 millió euro összegű természetbeni és pénzbeli juttatással járul hozzá. Az EFPIA és társult partnerei 2017 végén 132,8 millió euro összegű természetbeni hozzájárulásról számoltak be, amiből 82,5 millió euro validálása történt meg. Az ügyvezető igazgató ezenkívül az ágazati tagok (EFPIA és társult partnerek) hozzájárulásaiból 7,6 millió euro pénzbeli hozzájárulást validált.

35. Így 2017 végére az ágazati tagoktól származó hozzájárulások teljes összege 140,4 millió euro, az Unió pénzbeli hozzájárulása pedig 157,3 millió euro volt.

36. A Közös Vállalkozás számára előirányzott 1680 millió eurós ( 11 ) operatív és igazgatási költségvetésből ( 12 ) a Közös Vállalkozás 2017 végéig 819,0 millió euróra vállalt kötelezettséget és 179,6 millió euro összegű kifizetést teljesített. A kifizetések viszonylag alacsony szintjét elsősorban a projektkonzorcium számára a „Horizont 2020” támogatási szerződések megkötéséhez szükséges idő okozta, ami miatt késtek a Közös Vállalkozás 2017-re tervezett előfinanszírozási kifizetései.

BELSŐ KONTROLL

Belső kontrollrendszer

37. A Közös Vállalkozás megbízható pénzügyi és operatív dokumentációs áttekintésen alapuló előzetes kontrolleljárásokat vezetett be. A hetedik keretprogram időközi és záró kifizetései kapcsán a Közös Vállalkozás utólagos ellenőrzéseket végez a kedvezményezetteknél, míg a „Horizont 2020” projektek költségnyilatkozatait illetően a Bizottság Közös Ellenőrzési Szolgálata (CAS) felelős az utólagos ellenőrzésekért. Az utólagos ellenőrzéseknél a Közös Vállalkozás 2017. évi éves jelentésében szereplő fennmaradó hibaarány a hetedik keretprogram esetében 1,29 %, a „Horizont 2020” esetében pedig 0,81 % volt ( 13 )

38. A Közös Vállalkozás belső kontrollrendszerének értékelése, valamint a bevételek, kifizetések, támogatási és beszerzési műveletek tételes tesztelése és a véglegesített utólagos ellenőrzésekből (többek között a feltárt hibák alapján végrehajtott visszafizettetésekből) vett minta vizsgálata során kapott ellenőrzési eredmények alapján észszerű bizonyosságot nyertünk arra nézve, hogy a Közös Vállalkozás esetében az átfogó fennmaradó hibaarány nem éri el a lényegességi küszöbértéket.

39. A Bizottság Közös Támogatási Központja (CAS) 2017 végéig nem készült el a „Horizont 2020” támogatáskezelési és monitoringeszközöknek azon egyedi fejlesztéseivel, amelyek a Közös Vállalkozás természetbeni hozzájárulásaival kapcsolatos beszámoláshoz és azok feldolgozásához szükségesek.

EGYÉB TÉMAKÖRÖK

A hozzájárulások ágazati tagok általi megtöbbszörözése

40. A Közös Vállalkozás egyik fő célkitűzése, hogy tevékenységi területén az ágazati tagoktól származó hozzájárulások révén megtöbbszörözze az uniós hozzájárulásokat ( 14 ) . A Közös Vállalkozás alapító rendelete szerint legalább egyszeres tőkeáttételt kell elérni ( 15 )

A BIZOTTSÁG ÉRTÉKELÉSEIVEL KAPCSOLATOS INFORMÁCIÓK

41. A Bizottság által a hetedik keretprogram keretében működő IMI Közös Vállalkozásról készített záróértékelés a 2008 és 2016 közötti időszakot ( 16 ) , a „Horizont 2020” program keretében működő IMI 2 Közös Vállalkozás időközi értékelése pedig a 2014 és 2016 közötti időszakot ( 17 ) fedte le. A közös vállalkozások teljesítményére (relevancia, hatékonyság, eredményesség, koherencia és uniós hozzáadott érték), illetve azok nyitottságára, átláthatóságára és a kutatások minőségére irányuló értékeléseket – az IMI Közös Vállalkozásról szóló tanácsi rendeleteknek ( 18 ) megfelelően – független szakértők bevonásával készítették el. Az értékelések eredményét a 2017 októberében az Európai Parlamentnek és a Tanácsnak megküldött bizottsági jelentés ( 19 ) is figyelembe vette.

A jelentést 2018. október 2-i luxembourgi ülésén fogadta el a Neven MATES számvevőszéki tag elnökölte IV. Kamara. a Számvevőszék nevében Klaus-Heiner LEHNE elnök

(1) A Tanács 2007. december 20-i 73/2008/EK rendelete az innovatív gyógyszerek kutatására irányuló kezdeményezést megvalósító közös vállalkozás létrehozásáról (HL L 30., 2008.2.4., 38. o.).

(2) A Tanács 2014. május 6-i 557/2014/EU rendelete az innovatív gyógyszerek kutatására irányuló kezdeményezést megvalósító második közös vállalkozás létrehozásáról (HL L 169., 2014.6.7., 54. o.).

(3) A 73/2008/EK rendelet 5. cikkének (1) bekezdése.

(4) Az 557/2014/EU rendelet 3. cikkének (1) bekezdése.

(5) Az IMI2 Közös Vállalkozás alapokmánya (az 557/2014/EU rendelet I. melléklete) 13. cikkének (2) bekezdése.

(6) A Közös Vállalkozás tevékenységeiről további információk találhatók a weboldalán: https://www.imi.europa.eu.

(7) A pénzügyi kimutatások a következőkből állnak: mérleg, eredménykimutatás, pénzforgalmi kimutatás, a nettó eszközállomány változásainak kimutatása, valamint a számviteli politika meghatározó alapelveinek összefoglalása és további magyarázatok.

(8) A költségvetés végrehajtásáról szóló jelentések a költségvetési műveleteket összesítő jelentésekből és azok magyarázataiból állnak.

(9) Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(10) A 2017. évi költségvetés első módosítása.

(11) Az igazgatási és operatív költségek fedezésére szolgáló 1 638 millió euro (az IMI2-rendelet 3. cikke), valamint 85 millió euro fele (pénzbeni hozzájárulás – az IMI2-rendelet 13. cikke és melléklete).

(12) Ez az összeg a Közös Vállalkozás operatív és igazgatási költségeihez fizetendő uniós pénzbeli hozzájárulás maximális összegét, valamint az ágazati tagok által a Közös Vállalkozás igazgatási költségeire befizetendő pénzbeli hozzájárulást foglalja magában.

(13) Az IMI Közös Vállalkozás 2017. évi éves tevékenységi jelentése, 103–104. o.

(14) Az 557/2014/EU rendelet (4) preambulumbekezdése annyit szögez le, hogy az ilyen partnerségeknek valamennyi partner kiegyensúlyozott hozzájárulásán kell alapulniuk.

(15) Az ágazati tag (EFPIA) által a Közös Vállalkozás operatív tevékenységeihez nyújtott minimális természetbeni hozzájárulás (1 425 millió euro) és a Közös Vállalkozásnak biztosított maximális uniós pénzbeli hozzájárulás (1 425 millió euro) hányadosa. Megjegyzendő, hogy az IMI2 alapokmányának megfelelően az ágazati tagok nem nyújtanak természetbeni hozzájárulást olyan kiegészítő tevékenységekhez, amelyek kívül esnek a Közös Vállalkozás munkaprogramján.

(16) Final evaluation of the IMI Joint Undertaking operating under FP7 (A hetedik keretprogram keretében működő IMI Közös Vállalkozás záróértékelése):

https://ec.europa.eu/research/health/pdf/imi_final_evaluation.pdf.

(17) Interim evaluation of the IMI 2 Joint Undertaking (2014–2016) operating under Horizon 2020 (A „Horizont 2020” program keretében működő IMI2 Közös Vállalkozás időközi értékelése (2014–2016)):

https://ec.europa.eu/research/health/pdf/imi2_interim_evaluation.pdf.

(18) Az IMI Közös Vállalkozás létrehozásáról szóló 73/2008/EK rendelet 11. cikkével és az IMI2 Közös Vállalkozás létrehozásáról szóló 557/2014/EU rendelet 11. cikkével előírt bizottsági értékelések.

(19) A Bizottság szolgálatainak munkadokumentuma: Interim Evaluation of the Joint Undertakings operating under Horizon 2020 (A „Horizont 2020” program keretében működő közös vállalkozások időközi értékelése) (SWD(2017) 339 final).

(20) Az értékelők ajánlásai többek között a következőkre irányultak: a gyógyszeriparon kívül más ágazatok bevonása az együttműködési projektekbe; a kkv-k és az EU-13 részvételének növelése; elszámoltatható teljesítményértékelési keret kifejlesztése a Közös Vállalkozás hatásainak és a belőle származó társadalmi-gazdasági előnyöknek az értékelése céljából, a szellemi tulajdonhoz fűződő jogokkal kapcsolatos politika felülvizsgálata, valamint – a fenntarthatóság biztosítása és nagyobb hatás elérése céljából – a projektek hosszú távú eredményeinek javítása, és azokhoz szélesebb körű hozzáférés biztosítása.

(21) Az értékelés ajánlásaira válaszoló cselekvési tervben többek között a következő konkrét fellépések szerepelnek: a kkv-khoz jobban igazodó témák meghatározása és kidolgozása; az IMI-projektek által létrehozott összes fontos eszközt tartalmazó IMI2 weboldal kidolgozása és ennek révén az eredmények megosztásának és további felhasználásának elősegítése; tanácsadás igénybevétele azzal kapcsolatban, hogy az IMI-projektek értékes outputjainak és hosszú távú eredményeinek fenntarthatósága hogyan biztosítható leginkább; a projekteredmények felhasználását ösztönző közvetítői platform megvalósíthatóságának és potenciális hozzáadott értékének felmérése.

(22) A már megkezdett tevékenységek között vannak: a témával foglalkozó webináriumok kidolgozása révén a kkv-k részvételének növelése a Közös Vállalkozás tevékenységeiben (https://www.imi.europa.eu/news-events/events/webinars-imi2-call-13); az IMI-projektek által létrehozott rendelkezésre álló eszközök katalógusának összeállítása a projekteredmények terjesztése és további kiaknázása, valamint szélesebb körű hatás elérése érdekében (az IMI2 Közös Vállalkozás weboldala); releváns, elfogadott, hiteles, könnyen alkalmazható és megbízható fő teljesítménymutatók új készletének bevezetése a 2018. évi pénzügyi évtől kezdve (az IMI2 Közös Vállalkozás 2018. márciusi módosított éves munkaprogramja).

(23) A szellemi tulajdonhoz fűződő jogokkal kapcsolatos politika felülvizsgálatának célja a jogi keret tiszteletben tartása mellett a politika rugalmasabbá tétele.